
Պոլսո հայոց պատրիարքարանում փետրվարի 16-ին հայ համայնքի ազդեցիկ ներկայացուցիչների եւ հոգեւոր առաջնորդների մասնակցությամբ կայացած ժողովի ընթացքում համաձայնություն է ձեռք բերվել պատրիարքի ընտրությունների հետ կապված խնդրում, տեղեկացնում է News.am-ը:


Օրերս պատրիարքության թեկնածուներից Սահակ եպիսկոպոս Մաշալյանը հայտարարել էր պատրիարքարանում բոլոր պաշտոններից հրաժարվելու մտադրության մասին՝ բողոքելով պատրիարքի ընտրության հարցում տեւական անորոշությունից եւ պատրարքական տեղապահ Արամ արքեպիսկոպոս Աթեշյանի վարքագծից:


Ժողովի արդյունքում մասնակիցները համատեղ հայտարարություն են ընդունել, որում նշվել է, որ հետագա բախումները կանխելու համար Արամ Աթեշյանն  ու Սահակ Մաշալյանը հետագա գործողությունների պլան են մշակել:


Մասնավորապես, ըստ դրա՝ մոտ օրերս համայնքի անդամներից  15 հոգանոց ընտրական հանձնաժողով է ընտրվելու, որոնք պատրիարքի ընտրության հետ կապված նամակ են պատրաստելու եւ ուղարկելու նահանգային իշխանություններին:  Ընտրությունը, ենթադրաբար, կկայանա մայիսի 28-ին։ Մինչ այդ պատրիարքի տեղապահի պարտականությունները կշարունակի կատարել Աթեշյանը:
